የጠቅላይ ሚኒስትር ልዩ ጽህፈት ቤት በአዲስ መልኩ እየተደራጀ  መሆኑ ተገለጸ
የጠቅላይ ሚንስትር ልዩ ጽህፈት ቤት በአዲስ መልኩ እየተደራጀ መሆኑን  የጽህፈት ቤቱ ኃላፊ በመሆን የተሾሙት አቶ ሽመልስ  አብዲሳ ተናገሩ ።       አቶ ሽመልስ አብዲሳ የቀድሞ የጠቅላይ ሚኒስትር ልዩ ጽህፈት ቤት ሀላፊ የነበሩትን አቶ ፍጹም አረጋን በመተካት መሾማቸው ትናንት ይፋ ተደርጓል ።የጠቅላይ ሚኒስትር ጽህፈት ቤት ኃላፊ አቶ የሆኑት አቶ ሽመልስ  ከዛሬ  ጀምሮ የጠቅላይ ሚኒስትር ልዩ ጽህፈት ቤት ኃላፊነት ሥራቸውን በይፋ  እንደሚጀምሩ አስታውቀዋል።አቶ ሽመልስ በመግለጫው ላይ እንደጠቆሙት ፥ በአዲስ መልኩ በመደራጀት ላይ የሚገኘው የጠቅላይ ሚኒስትር ጽህፈት ቤት ከፍተኛ ኃላፊነት ተሸክሞ የጠቅላይ ሚኒስትሩን የእለት ተዕለት ስራ የመደገፍ፣ ራዕይ የማስፈፀም እንዲሁም የሚኒስትር መስሪያ ቤቶችና ሌሎች ተቋማት ጋር ያለውን ፍላጎት የማሟላት ሥራ ሲሰራ ቆይቷል ብለዋል።የፕሬስ ሴክሬተሪ ኃላፊነት የተሾሙት ወይዘሮ ቢልለኔ ትልቅ ሀላፊነት በመውሰድ ከዚህ በፊት በመንግስት ኮሙዩኒኬሽን ሲሰራ የነበረን ስራ በየእለቱ ከመገናኛ ብዙሃን ጋር ግንኙነት በመፍጠር መረጃዎችን በግልጽነት በጊዜ የመሥጠት ስራን ያከናውናሉ ብለዋል።ቀደም ሲል በጠቅላይ ሚንስትር ጽህፈት ቤት ኃላፊነት ሲያገለግሉ የቆዩት አቶ ፍጹም አረጋም ከፍተኛ ስራን ሲሰሩ መቆየታቸውንም አቶ ሽመልስ በመግለጫቸው  አንስተዋል።በተለይም የኮሙዩኒኬሽን ስራዎች ላይ የጠቅላይ ሚኒስትሩን የዕለት ተዕለት እንቅስቃሴን ለህዝብ ማድረስን ተደራቢ ስራ አድርገው ምሳሌያዊ በሆነ መልኩ ጥሩ ስራ ሲሰሩ ቆይተዋል፤ ለዚህም ጽህፈት ቤቱ  ምስጋና ያቀርባል ብለዋል ።